Broj: 711-I-1210-P-421-18/19-04-8

Zagreb, 3. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju neanonimne prijave o mogućem sukobu interesa Zdravka Marića, ministra financija,** na 48. sjednici, održanoj 3. svibnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Zdravka Marića, ministra financija,** **povodom sudjelovanja u donošenju Zakona o izmjeni Zakona o faktoringu („Narodne novine“ broj 41/16.) te okolnosti da je sestra dužnosnika zaposlena u Hrvatskoj agenciji za nadzor financijskih usluga (u daljnjem tekstu: HANFA) u čijoj nadležnosti je nadzor nad faktoring društvima,** **neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.**

**Obrazloženje**

Protiv dužnosnika Zdravka Marića podnesena je dana 7. prosinca 2018.g. neanonimna prijava mogućeg sukoba interesa koja je u knjigama ulazne pošte Povjerenstva zaprimljena pod poslovnim brojem: 711-U-3525-P-421/18-01-1 te je povodom iste otvoren predmet broj P-421/18.

U prijavi se u bitnome navodi da se dužnosnik Zdravko Marić nalazi u situaciji sukoba interesa s obzirom da je početkom 2017.g. uputio u Hrvatski sabor Nacrt prijedlog izmjena i dopuna Zakona o faktoringu čime je pogodovao trgovačkom društvu Agrokor d.d., znajući da je u poslovanju između trgovačkog društva Agrokor d.d. i faktoring društava došlo do niza nepravilnosti. U prijavi se nadalje navodi da HANFA, u kojoj je zaposlena sestra dužnosnika, vrši istragu upravo oko uporabe i trgovanja mjenicama uz posredstvo faktoring društava. Podnositelj prijave smatra problematičnim da istragu nad resorom za koji je direktno nadležan i te nad trgovačkim društvom u kojem je bio zaposlen, vrši dužnosnikova sestra.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu ZSSI-a. Uvidom u Registar dužnosnika, utvrđeno je da je Zdravko Marić u razdoblju od 22. siječnja 2016.g. pa nadalje obnaša dužnost ministra financija te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Povjerenstvo obrazlaže da je na 205. sjednici održanoj 11. siječnja 2018.g. donijelo odluku broj: 711-I-54-P-188-16/18-33-11 u kojoj je pod točkom I. izreke odlučeno da se protiv dužnosnika Zdravka Marića, povodom poduzimanja radnji iz djelokruga rada i nadležnosti ministra financija u postupku provođenja porezne reforme te povodom predlaganja i donošenja općih akata, postupak za odlučivanje o sukobu interesa neće se pokrenuti, s obzirom da ove okolnosti ne upućuju na moguću povredu odredbi ZSSI-a.

Vezano za navedenu točku izreke, u obrazloženju iste odluke se navodi da je uvidom u podatke objavljene na internetskim stranicama „Narodnih novina“, službenog glasila Republike Hrvatske, utvrđeno da je u razdoblju u kojem dužnosnik Zdravko Marić obnaša dužnost ministra financija doneseno više općih akata, između ostaloga i Zakon o izmjenama Zakona o faktoringu („Narodne novine“ broj 41/16.).

U obrazloženju navedene Odluke se nadalje navodi da Povjerenstvo smatra kako se zbog opće naravi ovih akata, ne može smatrati da je njihovim predlaganjem ili donošenjem u obnašanju dužnosti ministra financija, dužnosnik ostvarivao privatni interes upravo trgovačkog društva Agrokor d.d., na štetu javnog. Sama po sebi, okolnost prethodnog radnog odnosa dužnosnika u trgovačkom društvu Agrokor d.d., ne predstavlja zapreku dužnosniku, u smislu odredbi ZSSI-a, da u obavljanju dužnosti ministra financija poduzima radnje i donosi odluke koje imaju opći značaj i ne odnose se izravno i isključivo na trgovačko društvo Agrokor d.d., niti na neko drugo trgovačko društvo iz istog koncerna.

Slijedom navedenoga Povjerenstvo je u već ranije donesenoj odluci izrazilo stajalište da samo sudjelovanje dužnosnika u postupku donošenja Zakona o izmjenama Zakona o faktoringu („Narodne novine“ broj 41/16.) ne upućuje na moguću povredu odredbi ZSSI-a te povodom navedene okolnosti postupak nije pokrenut.

Vezano za dio prijave koji se odnosi na radni odnos dužnosnikove sestre u HANFA-i, Povjerenstvo je izvršilo uvid u odredbe Zakona o Hrvatskoj agenciji za nadzor financijskih usluga („Narodne novine“ broj 140/05., 154/11. i 12/12.) te utvrdilo da je člankom 4. navedenog zakona propisao da HANFA-om upravlja Upravno vijeće od pet članova koje imenuje i razrješava Hrvatski sabor na prijedlog Vlade Republike Hrvatske. HANFA-u zastupa i njome rukovodi glavni tajnik koji organizira te vodi rad i poslovanje Agencije sukladno navedenom Zakonu i Statutu. Glavnog tajnika imenuje i razrješava Upravno vijeće, po provedenom javnom natječaju, na mandat od šest godina.

Uvidom u brojne medijske napise vezane za radni odnos sestre dužnosnika Zdravka Marića u HANFI, Povjerenstvo je utvrdilo da se dužnosnikova sestra zove ………………...

Na zahtjev Povjerenstva HANFA je dostavila očitovanje u kojem se navodi da je …………zaposlena u HANFI od 15. ožujka 2010.g. kada je počela obavljati poslove zamjenice direktora Sektora za superviziju 1 te je iste obavljala do 31. kolovoza 2012.g. U okviru navedenog radnog mjesta obavljala je poslove koji se odnose na nadzor društava za osiguranje i leasing društava. U opisu nadležnosti Sektora za superviziju 1 bio je i nadzor faktoring društava, no budući da je Zakon o faktoringu donesen u kolovozu 2014.g., a u punoj primjeni je tek od 31. prosinca 2017.g., ……………… nije mogla biti zadužena za provedbu nadzora faktoring društava.

U očitovanju se nadalje navodi da je od 1. rujna 2012.g. do 31. listopada 2018.g. …………. obavljala poslove glavne savjetnice u Sektoru za osiguranja, pri čemu je bila zadužena za implementaciju Solvency II regulatornog okvira, koordinaciju rada s EIOPA-om (Europskim nadzornim tijelom za osiguranje i strukovno mirovinsko osiguranje), Europskom komisijom te je kao stručnjak pridonijela radu Vijeća Europske unije. Osim svega navedenog, bila je zadužena i za praćenje propisa na razini Europske unije koji se odnose na područje osiguranja. Nadalje, 1. studenoga 2018.g. imenovana je direktoricom Sektora za superviziju osiguranja, leasinga i faktoringa te je zadužena za upravljanje radom Sektora, što podrazumijeva nadzor tržišta i subjekata nadzora osiguranja i reosiguranja, nadzor tržišta i subjekata nadzora leasinga, nadzor tržišta i subjekata nadzora faktoringa te drugih osoba koje obavljaju djelatnost osiguranja i reosiguranja, isplate ili dokupa mirovina, distribucije osiguranja i reosiguranja, leasinga i faktoringa.

Slijedom navedenoga, Povjerenstvo je iz dostavljenih podatka i dokumentacije utvrdilo da je sestra dužnosnika Zdravka Marića zaposlena u HANFA-i u ožujku 2010.g. na radnom mjestu zamjenice direktora Sektora za superviziju 1, zatim je od 1. rujna 2012. do 31. listopada 2018.g. obavljala poslove glavne savjetnice u Sektoru za osiguranja, a od 1. studenoga 2018.g. imenovana je direktoricom Sektora za superviziju osiguranja, leasinga i faktoringa.

Vezano za postojanje okolnosti koje bi ukazivale na mogući sukob interesa dužnosnika Zdravka Marića povodom okolnosti da mu je sestra zaposlena u HANFA-i Povjerenstvo je uzelo u obzir da je Zakonom o HANFA-i propisano da rad i poslovanja HANFA-e vodi glavni tajnik kojeg imenuje i razrješava Upravno vijeće HANFA-e nakon provedenog javnog natječaja. Nadalje, predsjednika i članove Upravnog vijeća imenuje i razrješava Hrvatski sabor na prijedlog Vlade Republike Hrvatske. Slijedom navedenoga, Povjerenstvo je utvrdilo da dužnosnik Zdravko Marić u svojstvu ministra financija i člana Vlada Republike Hrvatske ne može bilo izravno, bilo neizravno putem imenovanja članova Upravnog vijeća HANFA-e, utjecati na prava i obveze njegove sestre koja proizlaze iz radnog odnosa u HANFA-i s obzirom da je odlučivanje o istima u nadležnosti glavnog tajnika kojeg imenuje i razrješuje Upravno vijeće, a koje opet imenuje i razrješuje Hrvatski sabor.

Povjerenstvo stoga nije utvrdilo da bi se dužnosnik Zdravko Marić prilikom postupanja i donošenja odluka iz nadležnosti ministra financija mogao naći u situaciji sukoba interesa s obzirom na okolnost da mu je sestra zaposlen u HANFA-i.

Što se tiče navoda iz prijave koji se odnose na nadzor koji HANFA provodi nad trgovačkim društvom u Agrokor d.d., Povjerenstvo ističe da je člankom 3. stavcima 1. i 2. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokrug rada te nadležnost Povjerenstva za odlučivanje o sukobu interesa. Sestra dužnosnika Zdravka Marića kao zaposlenica HANFA-e, na radnom mjestu direktorice Sektora za superviziju osiguranja, leasinga i faktoringa, nije dužnosnica u smislu ZSSI-a niti se na nju u obavljanju poslova svog radnog mjesta, pa tako i prilikom obavljanja onih poslovnih zadataka koji se odnose na faktoring društva, primjenjuju odredbe navedenog Zakona

Slijedom svega navedenog, s obzirom da iz prikupljenih podataka i dokumentacije nisu stečena relevantna saznanja iz kojih bi proizlazilo da je u postupanju dužnosnika Zdravka Marića došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Zdravko Marić, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana